Mierkoles, Hunio 29
Dimo denggen dagiti awan serserbina a sasao a maikontra iti Dios.—1 Tim. 6:20.
Dadduma a kapanawenan ni Timoteo dida inapresiar ti pribilehioda kas katrabahuan ti Dios. Karaman kadakuada da Demas, Figelo, Hermogenes, Himeneo, Alejandro, ken Fileto. (1 Tim. 1:19, 20; 2 Tim. 1:15; 2:16-18; 4:10) Nalawag a dati a nabileg ti espiritualidad dagita a tattao, ngem saanda a sinaluadan ti napateg a naitalek kadakuada. Ania ti ar-aramiden ni Satanas tapno ibbatantayo dagiti gameng nga intalek ni Jehova kadatayo? Kitaentayo ti dadduma a taktika ni Satanas. Us-usarenna ti paglinglingayan ken ti media tapno isaknapna dagiti prinsipio, panagpampanunot, ken kababalin a namnamaenna a mangpalukay iti panangpetpettayo iti kinapudno. Padpadasennatayo a butbutngen babaen ti panangpilit dagiti kakaduatayo wenno ti panangidadanes tapno isardengtayo ti mangasaba. Ikagkagumaannatayo nga allukoyen a dumngeg iti “ulbod a ‘pannakaammo’” dagiti apostata tapno panawantayo ti kinapudno. No ditay agannad, mabalin nga in-inut a lumukay ti panangpetpettayo iti kinapudno.—1 Tim. 6:21. w20.09 27 ¶6-8
Huebes, Hunio 30
Denggento ni Jehova ti panagkiddawko iti parabur; sungbatanto ni Jehova ti kararagko.—Sal. 6:9.
Adda kadin gayyemmo wenno kapamiliam a nangdadael iti panagtalekmo kenkuana? No wen, makatulong ti panangrepasom iti salaysay maipapan iti anak ni Ari David a ni Absalom. (2 Sam. 15:5-14, 31; 18:6-14) Bayat a pampanunotem ti salaysay, ibagam ken Jehova ti marikriknam iti saan a nasayaat a pannakatratom. (Sal. 6:6-8) Sumaruno, imadyinem ti posible a rikna ni David iti amin a mapaspasamak kenkuana. Impatpategna unay ni Absalom ken nagtalek ken Ahitofel. Ngem trinaidor dagita a dua a nasinged kenkuana. Sinaktanda unay ken pinadasda pay ketdi a patayen. Posible koma a napukaw ni David ti panagtalekna iti dadduma a gagayyemna, ket nagsuspetsa a nakikapponda metten ken Absalom. Mabalin a ti la koman bagina ti pinampanunotna ken agmaymaysan a pimmanaw iti pagilian. Wenno mabalin koma a simmuko lattan gapu iti pannakaupay. Imbes ketdi, nagpatulong ken Jehova. Nagpatulong met kadagiti gagayyemna. Ken dagus a nagtignay a mangipatungpal kadagiti desisionna. Intultuloyna ketdi ti nagtalek ken Jehova ken kadagiti gagayyemna. w21.03 15 ¶7-8; 17 ¶10-11
Biernes, Hulio 1
Naiteden kaniak ti amin nga autoridad idiay langit ken ditoy daga.—Mat. 28:18.
Masapul nga agbalintayo a gayyem ni Jesus tapno masungbatan dagiti kararagtayo. Kayatna a sawen a saantay laeng a basta ibaga ti “iti nagan ni Jesus” iti ngudo ti kararagtayo. Masapul a matarusantayo no kasano nga us-usaren ni Jehova ni Jesus a mangsungbat iti kararagtayo. Imbaga ni Jesus kadagiti apostol: “Aramidekto . . . ti aniaman a kiddawenyo iti naganko.” (Juan 14:13) Nupay ni Jehova ti dumdumngeg ken mangsungsungbat iti kararagtayo, intedna ken Jesus ti autoridad a mangitungpal kadagiti desisionna. Sakbay ngarud a sungbatan ti Dios ti kararagtayo, kitaenna no inyaplikartayon ti balakad ni Jesus. Kas pagarigan, imbaga ni Jesus: “No pakawanenyo dagiti nakabasol kadakayo, pakawanennakayto met ni Amayo idiay langit; ngem no saanyo a pakawanen dagiti nakabasol kadakayo, saanto met a pakawanen ni Amayo dagiti basolyo.” (Mat. 6:14, 15) Nakapatpateg ngarud a tratuentayo ti sabsabali a kas iti naasi a panangtrato kadatayo ni Jehova ken ni Jesus! w20.04 22 ¶6
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn